ছোটবেলার চঞ্চল মেয়েটি পড়াশোনা, খেলাধুলা, গান-বাজনায় কোথাও পিছিয়ে নেই। স্কুলের শিক্ষকরা তাকে দ্রুতগামী মানবী বলে ডাকতো। স্কুলের দৌড় প্রতিযোগিতায় পড়াশোনার মতো প্রথম স্থানটা তার নিজেরই হতো। ভালো ক্রিকেটারের খাতায়ও নাম ছিল তার। ব্যাডমিন্টনেও নিয়মিত চ্যাম্পিয়ন হতেন। অনিয়মিত গানও করছেন। সিদ্ধেশ্বরী গার্লস কলেজে বিজ্ঞান মেলায় প্রথমও হয়েছেন। বাবার ইচ্ছেতেই ডাক্তার হওয়ার স্বপ্ন পেয়ে বসে আদেলীকে। ডাক্তারির পাশাপাশি রাজনীতি কেন? আদেলীর সোজাসাপটা জবাব- ‘রাজনীতিতে আসা আমার জন্য একটা স্বপ্ন ছিল। যখন নেত্রীর সঙ্গে কথা বলতাম তখন থেকেই স্বপ্ন দেখতাম দেশের মানুষের জন্য কাজ করব। আমি অবহেলিত মানুষের জন্য কাজ করতে চাই।’ একথা সত্য যে, সমাজে একজন মেয়ে হয়ে রাজনীতি করা সত্যিই চ্যালেঞ্জ। নানা বাধা-প্রতিকূলতা মোকাবেলা করতে হয়। আদেলী মনে করেন, মেয়েদের রাজনীতিতে আরো বেশি করে আসা দরকার। কারণ, দেশের উন্নয়নে নারীর ক্ষমতায়নের বিকল্প নেই।